
Тайлан нь Барилга, хот байгуулалтын салбарт шинэ техник, дэвшилтэт технологи нэвтрүүлэх үйлдвэрлэлийн удирдлага, зохион байгуулалт, өрсөлдөх чадварыг сайжруулахад чиглэгдсэн, шинжилгээ судалгаа бүхий, онол практикийн бага хурлын хэмжээнд бичигдсэн, тодорхой асуудал дэвшүүлж шийдвэрлэх арга замыг заасан байвал зохино.

Тайланг өгөгдсөн загварын дагуу бэлтгэгдсэн нүүр хуудас, Ариал фондоор 12 хэмжээтэйгээр компьютерээр бичигдсэн А4-ийн хэмжээтэй 15-25 хуудаснаас бүрдсэн байна. 

Тайлан бичих чиглэлийг дараах байдлаар сонгоно. Үүнд:

-
Зөвлөлөөс  баталсан сэдвийн жагсаалтаас сонгох

-
Шалгалтын комиссоос зөвшөөрсөн сэдвээр 

-
Шалгалтын комиссоос оноож өгсөн сэдвээр

Тайлангийн товчлолыг зохиогчийн зөвшөөрөлтэйгээр салбарын хэвлэл, мэдээллийн хэрэгслээр болон  төрийн бус, мэргэжлийн байгууллагуудын шугамаар нийтийн хүртээл болгож болно. 

Тайлангийн хураангуй ИЛТГЭЛ-ийг Power Point программ дээр өгөгдсөн загварын дагуу, тайлбарлаж хамгаална.

Тайлан нь дараахи бүлэг бүхий, агуулгатай байна. Үүнд:
Нэг дүгээр бүлэг. Оршил / танилцуулга
Зөвлөх инженерийн зэрэг горилогч нь хүчин төгөлдөр мөрдөгдөж буй норм, норматив, техникийн баримт бичгийг боловсронгуй болгох, үйлдвэрлэл, технологийн өөрчлөлттэй холбогдуулан шаардлагатай байгаа  БНбД, заавар, журам боловсруулах үндэслэл, судалгаа, тооцоо зэргийг хийсэн, бүтээсэн, туршсан, үйлдвэрлэлд нэвтрүүлсэн /зураг төсөл, норм норматив, заавар, журам,дүрэм, машин техник, технологи, тооцооны программ, удирдлагын арга барил, ном зохиол, шинэ бүтээл, тэргүүн туршлага, ШБОЗ гэх мэт / тухай  дурдана.

Хоёр дугаар бүлэг. Асуудлын судлагдсан байдал

Энэ сэдвээр гадаадын улс орнууд болон манай оронд судалсан байдал, онолын үндэслэл, ямар үр дүнд хүрснийг бичнэ. Мөн судалгаа шинжилгээ, үйлдвэрлэл туршилтын ямар арга хэрэглэж юу зохион бүтээсэн, түүнийг өөрийн орны урьд нь байсан үйлдвэрлэлийн үзүүлэлт болон хөгжингүй орны техник эдийн засгийн үзүүлэлттэй харьцуулсан судалгаа дүгнэлт хийсэн байна.

Гурав дугаар бүлэг. Судалгаа, боловсруулалт, хэрэгжүүлэлт, туршилт

Энэ сэдвээр явуулсан судалгаа, туршилтын ажил болон үйлдвэрлэлд нэвтрүүлснээр гарсан бодит үр дүнг биет болон тоон үзүүлэлтээр гаргах, хэрэв ийм бодит үзүүлэлтээр харуулах боломжгүй бол түүний нийгэм, эдийн засгийн ач холбогдол, ямар тулгамдсан асуудлыг шийдвэрлэсэн буюу шийдвэрлэхэд тус дөхөм үзүүлснийг тодорхой тусгана.

Дөрөв дүгээр бүлэг. Ажлын үр дүн

Энэ сэдвээр гаргасан шинэ санаа, түүний онцлогийг тодорхой гарган цаашид үйлдвэрлэл, практикт нэвтрүүлэхэд шаардагдах эрх зүйн орчин,норм нормативын тогтолцоотой уялдуулах, түүхий эд, технологи, машин механизм, тоног төхөөрөмж, ажиллах боловсон хүчний хангамжийн асуудлыг хэрхэн шийдвэрлэхийг бичнэ.

Тав дугаар бүлэг. Санал дүгнэлт

Энэ асуудал олон улсын болон хөгжилтэй орны хэмжээнд ямар байгаа,  манай орны нөхцөлд шийдвэрлэх, хэрэгжүүлэхэд  гарч болох төвөгшилтэй маргаантай асуудлууд юу байгаа, тэдгээрийг ямар арга замаар хэрхэн шийдвэрлэх тухай өөрийн үзэл бодлоо үндэслэл, тооцоотой гаргана.

Зургаа дугаар бүлэг. Ашигласан хэвлэл, материал

Сэдвийг боловсруулах, бичихдээ ашигласан гадаад, дотоодын хэвлэл, сурах бичиг, норм дүрэм, заавар журам, интернетээс  мэдээлэл ашигласан бол вэб хаягийг жагсааж бичнэ. Ашигласан материал нь эш татагдсан эсвэл дугаараар заагдсан байна. 

Долоо дугаар бүлэг. Хавсралт

Сэдвийн судалгаа, туршилтын дүн түүнд холбогдох хүснэгт, график, зураг, үзүүлэн материалыг хавсаргана. Мөн сэдвийн хамгаалалтын үед хэрэглэх зарим биет үзүүлэн, загвар, альбом байж болно. Хавсралт материалын тоо хэмжээнд тодорхой хязгаарлалт байхгүй бөгөөд энэ нь рефератын ерөнхий хэмжээнд орохгүй.

Анхааруулга!!!
1. Сэдвийн дагуу бичсэн рефератыг 2025 оны 11 дүгээр сарын 5-ны 18:00 цаг хүртэл хэвлэмэл болон цаасан байдлаар хүлээн авна. 

2. Рефератын нүүр хэсэгт зөвлөх зэрэг горилогчийн нэр, ажил албан тушаал бичихгүй. Зөвхөн зохион байгуулагчаас өгсөн шифр, кодыг бичнэ.

3. Реферат өгөх сүүлийн хугацаа хэтэрсэн тохиолдолд хүлээн авахгүй.

